ธปท.คาดค่าแรงทำต้นทุนพุ่ง9%
ธปท.เชื่อต้นทุนค่าแรงของผู้ประกอบการเพิ่ม 9% ไม่ทำให้คนตกงานรุนแรงจนกระทบการบริโภค แต่หวั่นผู้ประกอบการขนาดเล็กในต่างจังหวัด
26 ธ.ค. 2555

ธปท.เชื่อต้นทุนค่าแรงของผู้ประกอบการเพิ่ม 9% ไม่ทำให้คนตกงานรุนแรงจนกระทบการบริโภค แต่หวั่นผู้ประกอบการขนาดเล็กในต่างจังหวัด
นายเมธี สุภาพงษ์ ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศไทย (ธปท.) เปิดเผยว่า ขณะนี้ ธปท.ยังอยู่ระหว่างติดตามดูรายละเอียดข้อมูลต่างๆของผลกระทบจากการปรับขึ้นค่าแรงขั้นต่ำ 300 บาททั่วประเทศ
อย่างไรก็ตาม จากการประเมินผลกระทบการขึ้นค่าแรงในปีนี้ที่ผ่านมาที่รัฐบาลนำร่องเฉพาะบางจังหวัด พบว่าต้นทุนค่าแรงปรับขึ้น 40% แต่ขึ้นจริงๆ เพียง 17% ของค่าจ้างเฉลี่ยที่เพิ่มขึ้น ส่วนรอบนี้ที่จะปรับขึ้น 300 บาททั่วประเทศในวันที่ 1 ม.ค. 2556 นั้น ต้นทุนค่าแรงน่าจะเพิ่มขึ้น 20% แต่คาดว่าจะเพิ่มขึ้นจริงเพียง 9% 
“ลักษณะของผลกระทบในรอบหลังนี้ อาจจะน่าห่วงมากกว่ารอบแรก เพราะรอบแรกรายใหญ่ปรับตัวได้แล้ว แต่ในรอบนี้ส่วนใหญ่ผู้ประกอบการอยู่ในต่างจังหวัด และเป็นธุรกิจขนาดเล็กอาจได้รับผลกระทบมากกว่าก็เป็นได้ ซึ่งต้องติดตามดูต่อไป” นายเมธี กล่าว 
กรณีที่ศูนย์วิจัยมหาวิทยาลัยธุรกิจบัณฑิตย์คาดว่าอาจมีคนตกงานรอบนี้ถึง 6 แสนกว่าคนนั้น นายเมธี กล่าวว่า ธปท.ยังไม่ได้มีการศึกษาผลกระทบการตกงานที่จะเกิดขึ้น แต่มองว่าหากตกงาน 6 แสนคนจริง ก็ไม่น่าจะส่งผลกระทบทางอ้อมให้การบริโภคในประเทศชะลอลงรุนแรง เพราะยังมีภาคเกษตรและภาคอื่นๆ รองรับแรงงานอยู่